2002 में जब आज के दिन भारत ने इंग्लैंड को लॉर्ड्स के मैदान पर हराकर अपनी सबसे यादगार वनडे जीत दर्ज की थी, तो वो भारतीय वनडे इतिहास का 505वां मुकाबला था। बहुत कम फैंस को उस समय ध्यान होगा कि इंसी दिन 1974 में भारत ने वनडे क्रिकेट में अपना पहला कदम रखा था। आज हम बेशक हजार वनडे खेलने की ओर बढ़ रहे हैं लेकिन 1974 की 13 जुुुुलाई यादगार थी और रहेगी। भारत एक ऐसे प्रारूप की ओर कदम बढ़ा चुका था जिसमें उसे व उसके खिलाड़ियों को कई महान रिकॉर्ड दर्ज करने थे। ये शुरुआत इंग्लैंड की जमीन पर ही हुई थी, किसी को क्या पता था कि आगे भारत अपना पहला वर्ल्ड कप (1983) भी इंग्लैंड की जमीन पर जीतेगा और फिर सालों बाद इसी जमीन पर अपनी सबसे यादगार वनडे जीत (2002) भी दर्ज करेगा। टेस्ट क्रिकेट की शुरुआत 1877 में हुई थी और इस प्रारूप में भारत की शुरुआत 1932 में हुई। जबकि वनडे में इतना इंतजार नहीं करना पड़ा क्योंकि सीमित ओवर क्रिकेट का आगाज 1971 में हुआ था और हमने 1974 में इस प्रारूप में अपना आगाज कर दिया था।